Papersnake/gushiwen huggingface dataset:
静安八咏录五 其五 沪渎垒
唐奎（元代）

吴淞江上袁公垒，千年何处寻遗址。石犀半落江水中，秋老芦遗三十里。

五百马尘今尚飞，啾啾赤子将安归？月明古堞急鼓鼙，孤臣有泪空沾衣。
野性
陶安（明代）

紫蟹黄花野性娱，枞川秋晚问皆无。得闲意到蔬新种，不饮神清酒绝沽。

雨气四窗浮几砚，寒声一片起菰蒲。烟波朝暮追随处，好似扁舟泛五湖。
赠魏山人
文天祥（宋代）

君不见而家直臣犯天怒，身死未寒碑已仆。
又不见而家处士承天渥，闭门水竹以自乐。
云仍妙参曾杨诀，谓余地宅谁优劣。
小烦稳作子午针，灵于己则灵于人。
梳头自叹
戴炳（宋代）

短发如冬霜，一朝白一朝。又如深秋柳，槁叶迎风凋。

白者不再黑，白者不复牢。羲娥疾驰骥，乾坤虚悬瓢。

人生寄其间，泛泛波上藻。百岁一大梦，倏忽已隔宵。

胡不适所适，而乃随滔滔。富贵撇眼电，荣华过耳飙。

木散故得寿，龟灵徒取焦。甘拙自安吉，役智滋劳忉。

所以柴桑人，不肯折此腰。
希道使君弭节合沙馆奉太夫方游鼓山乃蒙封示所和梦锡赠行佳句辄次严韵少叙别怀
张元干（宋代）

淮海元龙公辈流，何劳老手镇方州。雍容行色自登览，邂逅故方仍倡酬。

眼界早惊云子熟，官期能为荔枝留。临分莫话中原事，想见家山只梦游。
瑞鹧鸪
杜安世（宋代）

夜来风雨损余芳。数片衰红落槛傍。媚景背人容易去，半轩飞絮日空长。

从来不信相思切，及至如今倍感伤。独立黄昏绣帘外，可堪新月露圆光。
句
李良臣（宋代）

士耻无名字，吾儿早振声。
题周防背面美人图 其六
孙原湘（清代）

不用传神阿堵中，画师妙手只空空。累他多少旁观眼，相背人人学蒯通。
示长儿存心
方回（元代）

我家歙山下，不满五顷田。
捐弃已过半，岂不为子钱。
兵甲跨江海，喧豗逾十年。
零落殆万卷，荒凉余数椽。
借使尽售之，事亦关诸天。
平生鄙货殖，黄金散如烟。
孰知两鬓雪，枯肠几不饘。
无忧恐难老，故遣百虑煎。
乐者未必寿，死返在我先。
属有客语我，法当营冢阡。
儿曹勿过计，葬穴自有缘。
只鸡可以祭，故絮亦足缠。
但戒傚俚俗，佛事徒喧阗。
文公有家礼，夙已书诸篇。
父贫至累子，能不心恻然。
揣量内无愧，视世差独贤。
囊中也无物，积稿诗三千。
讵敢望放翁，至有万首传。
严陵所寓屋，稍已割东偏。
邻翁觅菜地，更当乞西壖。
今我欲裹粮，一汎涛江船。
永谢麟阁梦，宁垂灶鼎涎。
故人傥相济，匪伊归棹旋。
紫阳政自佳，携汝追群仙。
自七曲祠下乘马于上亭二首
程公许（宋代）

征鞍不怕朔风颠，揽尽鱼凫气脉全。
秦岭剑攒青不断，潼江带小碧相连。
五云楼殿元皇宅，一柱西南半壁天。
分职幽明两无愧，玉关快马洗风烟。
送彭子复临海令满秩 其四
孙应时（宋代）

秋风满庭树，策策鸣良宵。幽人独晤叹，时序何萧条。

寒华岂不容，念之中心焦。我巢在一枝，风雨无漂摇。
溪庵放言十首
刘克庄（宋代）

辟疆驱名士出，穰侯怕说客来。
樗庵无一钱事，柴门作八字开。
登凤凰山怀子瞻
陈师道（宋代）

数篇曾见使君诗，前後登临各一时。
妙舞新声难得继，清风明月郤相宜。
朱阑行遍花间路，看尽当年题壁处。
更有何人问使君，青春欲尽花飞去。
咏史二十二首 其三 夏禹
赵戣（宋代）

地已还三壤，彝方次九畴。基图天与子，典则我贻谋。
春日即事
陈深（宋代）

忽忽春将晚，幽窗趣亦佳。
山峰时入座，野鼠画缘阶。
俗事何能已，浮生信有涯。
庄书读一尺，聊复散幽怀。
寄题徐载叔秀才东庄
陆游（宋代）

次公醒狂何必酒，直谅多闻俱可友。
万签插架号东庄，多稼连云亦何有！今年偶入长安城，不识贵人呼作卿；南台中丞扫榻见，北门学士倒屣迎。
郎官酸寒谁肯顾，君来下马谈至暮。
东庄虽富未可矜，更要纵横开武库。
登商山最高顶
白居易（唐代）

高高此山顶，四望唯烟云。下有一条路，通达楚与秦。

或名诱其心，或利牵其身。乘者及负者，来去何云云。

我亦斯人徒，未能出嚣尘。七年三往复，何得笑他人。
送王生之白狼幕中二首 其一
胡应麟（明代）

不逐游閒抱隐囊，翩翩结束事戎行。闺中秋夜长如许，莫遣音书断白狼。
次韵和堂父发越州
孔平仲（宋代）

北堂相送出城西，忍见临分独自归。日暮荒村一回首，秋风吹自各沾衣。

水通鉴曲行将尽，山似稽阴认却非。薄宦牵挛不得已，此心何以报春晖。
次韵仲举知府徽猷劝农出郊
成大亨（宋代）

鹤盖群山晓，熊旗爱日明。万夫观拥路，千耦劝深耕。

江熟渔歌闹，山丰社鼓声。老农醉酺饮，鼓舞暮归情。
浮天阁 其三
苏庠（宋代）

秋落空江动碧虚，黄芦洲渚雁飞初。我来欲访鸱夷子，为挂西风十幅蒲。
浴马
喻凫（唐代）

解控复收鞭，长津动细涟。空蹄沈绿玉，阔臆没连钱。

沫漩桥声下，嘶盘柳影边。常闻禀龙性，固与白波便。
送郑复初赴白沙蔡宅馆
成廷圭（元代）

翠竹白沙江上春，主人应喜得西宾。邻翁送子去就学，野老引西来拜人。

夜几看书红蜡短，晓盘供馔白鱼新。边尘不到沧州上，我欲相从一问津。
答李几仲书
黄庭坚（宋代）

昨从东来，道出清湘，八桂之间，每见壁间题字，以其枝叶，占其本根，以为是必磊落人也。问姓名于士大夫，与足下一游旧者皆曰：“是少年而老气有余者也。”如是已逾年，恨未识足下面耳。

今者乃蒙赐教，称述古今，而归重于不肖。又以平生得意之文章，倾囷倒廪，见畀而不吝。秋日楼台，万事不到胸次，吹以木末之风，照以海滨之月，而咏歌呻吟足下之句，实有以激衰懦而增高明也。幸甚。

庭坚少孤，窘于衣食，又有弟妹婚嫁之责。虽蚤知从先生长者学问，而偏亲白发，不得已而从仕。故少之日，得学之功十五，而从仕之日，得学之功十三。所以衰懦不进，至今落诸公之后也。

窥观足下天资超迈，上有亲以为之依归，旁有兄弟以为之资助
，春秋未三十，耳目聪明，若刻意于德义经术，所至当不止此耳。非敢谓足下今日所有，不足以豪于众贤之间；但为未及古人，故为足下惜此日力耳。

天难生于才，而才者须学问琢磨，以就晚成之器;其不能者，则不得归怨于天也。世实须才，而才者未必用，君子未尝以世不用而废学问；其自废惰欤，则不得归怨于世也。

凡为足下道者，皆在中朝时闻天下长者之言，足下以为然，当继此有进于左右。秋热虽未艾，伏惟侍奉之庆。龙水风土比湖南更热，老人多病眩，奉书草草。唯为亲为己自重。
临江仙·结夏駸寻逾六日
佚名（宋代）

结夏駸寻逾六日，蓬壶纪瑞生辰。祥烟葱郁蔼门庭。骖鸾双女侍，毓凤二雏新。暂尔勾稽淹大手，声名已彻枫宸。行膺当路荐章荣。璇源添喜庆，椿算祝遐龄。
立 其六
刘才邵（宋代）

瑞日舒长呈五色，官仪赫奕会三朝。宴开紫殿恩辉重，乐奏彤庭雅韵调。
夫人阁四首
苏轼（宋代）

细雨晓风柔，春声入御沟。
已漂新荇没，犹带断冰流。
泛杯岩
许及之（宋代）

境佳因得水，洲窈故名盘。引作流觞饮，岩边听激湍。
途中寒食题黄梅临江驿寄崔融
宋之问（唐代）

马上逢寒食，愁中属暮春。
可怜江浦望，不见洛阳人。
北极怀明主，南溟作逐臣。
故园肠断处，日夜柳条新。
次韵胡汝明
葛胜仲（宋代）

林间缟袂缀瑶英，月里轻盈画不成。拂石坐来花一眼，神肤从此喜双清。
杂曲歌辞。昔昔盐。前年过代北
赵嘏（唐代）

代北几千里，前年又复经。燕山云自合，胡塞草应青。

铁马喧鼙鼓，蛾眉怨锦屏。不知羌笛曲，掩泪若为听。
从赵崇道求蜀纸五首 其五
赵蕃（宋代）

病起犹馀觅句勤，要题柿叶厌缤纷。陟釐尽付五十万，今代谁为王右军。
至日雪后简在伯二首
赵蕃（宋代）

灰里拨阴何，恩君欲就哦。
还忧好时节，来搅或遭呵。
水调歌头·题斗南楼和刘朔斋韵
李公昴（宋代）

万顷黄湾口，千仞白云头。一亭收拾，便觉炎海豁清秋。潮候朝收来去，山色雨晴浓淡，天末送双眸。绝域远烟外，高浪舞连艘。
风景别，胜滕阁，压黄楼。胡床老子，醉挥珠玉落南州。稳驾大鹏八极，叱起仙羊五石，飞佩过丹丘。一笑人间世，机动早惊鸥。
游罗浮四首 其一
刘存业（明代）

说着登山有好怀，便携樽酒陟层崖。乾坤胜境无拘禁，今古游人自往来。

尘占石台芳草弱，鸟啼云窦碧桃开。归来记取曾游处，展卷灯前取次裁。
题沈石田冷泉亭图次石田自题韵
丁敬（清代）

清诗直比谢元晖，写向丹青自入微。林影了如依石瘦，泉光浑欲抱亭飞。

山中故事今谁续，画里高流得见稀。片纸真堪抵琼玖，几经辽鹤忆人归。
冬夜送人
贾岛（唐代）

平明走马上村桥，花落梅溪雪未消。
日短天寒愁送客，楚山无限路迢迢。
崧阳归隐图
段成己（金朝）

落落出世人，视世犹糠秕。独唯爱山缘，一念未渠已。

尝行崧阳道，经觏略可纪。有山皆孱颜，有水尽清泚。

寒藤络古木，奇花閒芳枳。风从四山下，红绿乱纷萎。

云日互蔽亏，百态呈怪诡。微泉不知处，丛荟鸣宫徵。

山鸟忽惊飞，花落空岩里。静闻鸡犬声，人家应在迩。

百年能几日，山閒有馀晷。孰知桃花源，不出武陵水。

回首视人閒，嚣嚣足尘滓。便拟结椽茆，悤悤迫行李。

一来汾沮洳，留滞绵几祀。幽怀渺难忘，澹墨寄形似。

旧游一经眼，来往差可喜。此心本无著，夫岂为物使。

昔从何而来，今从何而止。翛然来往閒，于是得之子。

幻影竟安用，我亦聊尔耳。一笑两忘言，庭花萎阶戺。
送王殿丞知眉山县
司马光（宋代）

畴昔侍严亲，俱为采服人。
游兰已多益，得桂复同春。
风树悲驭异，萍波聚散频。
峡中尽遗事，何处不沾巾。
偈颂二十一首
释普宁（宋代）

一阳来复，暖囘幽谷。
云黄山上，喜气浮空。
绣水溪头，疏影含玉。
老胡不会转身句，无节目中生节目。
累及拄杖子，皮肤脱落尽，
通身乌律漆。
谢端夫惠梁因求馀材
邹浩（宋代）

破竹诛茆屋数椽，尔来风雨荡朝昏。岂知东阁犹堪厩，若比胶庠不可园。

蓬荜已甘聊卒岁，栋梁谁谓入衡门。因公起我高堂意，更乞馀材千万根。
三月三日雨作遣闷十绝句
杨万里（宋代）

村落寻花特地无，有花亦自只愁予，
不如卧听春山雨，一阵繁声一阵疏。
苍龙吟
周巽（元代）

江潭月冷流清音。紫竹吹作苍龙吟。含商引徵曲意深。

曲意深，泪沾襟。关山远，何处寻。
自用前韵
司马光（宋代）

耿耿寐不成，迢迢夜未阕。良朋悔不留，负此当轩月。

怀想空郁陶，眺听转清绝。佗时重见过，馀樽犹可洁。
惜分飞 闺情
吴鼎芳（明代）

红界枕痕微褪玉，唤起那禁幽独。好鸟啼春足，归期不准花须卜。

尽日眉峰双凝绿，十二绣帘低轴。人在阑干曲，杨花却羡无拘束。
贺陈右司生辰
强至（宋代）

悠悠大块间，万类纷相敌。
伟哉拔俗人，真宰岂无力。
六经陷邪说，释儒共一律。
天未丧斯文，公生抱绝识。
著书罗古今，射策开胸臆。
前辈几欲尽，后来昧所适。
天将激颓波，公生秉孤直。
数谏难居中，三已无愠色。
海宇属无虞，天工或旷职。
天保祐皇帝，公生蕴奇德。
培拥栋梁姿，一旦壮王国。
禁网虽小宽，疲俗未全逸。
惟天念我民，公生富才术。
发扬云雨势，诸方待膏泽。
天既责公深，眉寿夫何惜。
行看佩相印，不羡登仙籍。
南山雅望重，北斗威声赫。
禀生固难朽，吐纳自不息。
惟昔轩冕徒，尤喜山林迹。
留侯追赤松，志就亦何益。
傅说为列星，但已脱寰域。
孰如我公贵，与国长无极。
梅花引 红梅
高濂（明代）

丹换骨，酒凝脂。向暖南枝似杏枝。澹丰姿。不禁寂寞，春意惹红丝。

幽香不减月中韵，清标犹似水边时。寄相思。寄相思。

罗浮梦醒，残醉怯腰肢。
鸟散馀花落
赵存约（唐代）

春晓游禽集，幽庭几树花。坐来惊艳色，飞去堕晴霞。

翅拂繁枝落，风添舞影斜。彩云飘玉砌，绛雪下仙家。

分散音初静，凋零蕊带葩。空阶瞻玩久，应共惜年华。
促织吟 其二
陈约（明代）

促织何唧唧，我闻妇言重于悒。叹生不逢尧舜时，天下干戈未叹息。

且无八百桑，又无二顷田。江湖事笔砚，卒岁衣裳穿。

促织有灵性，促织聆我言。江天木落秋无边，胡为夜夜啼我前。

不闻民间征输急星火，里胥鞭笞泪盈把。
上已同沈虞卿、尤延之、王顺伯、林景思游湖
杨万里（宋代）

孤山山後北山前，十里长堤隔两边。
一行垂杨绿无缝，石桥通处过春船。
送曾茂文归乐安并柬其兄祥文
刘崧（元代）

秋风落叶思纷纷，北固桥南一送君。行李又从今日别，寄书定向几时闻。

长亭月白鸡鸣曙，绝嶂天清雁入云。最忆难兄工赋咏，即看竞爽振斯文。
天南怀故人
于邺（唐代）

独行千里尘，轧轧转征轮。一别已多日，总看成老人。

洞庭雪不下，故国草应春。三月烟波暖，南风生绿蘋.
山居四十首 其五
栯堂（元代）

乱山叠碧几重重，残日晴霞半映红。事有废兴秦失鹿，物无得丧楚亡弓。

虚名终日雪填井，幻景百年绳系风。转忆天台松树下，倚看瀑布石桥东。
阆州权兄归住锦屏
释了惠（宋代）

妇家结束盖头茅，坐看青山久不磨。
切莫风前开臭口，恐人传作阆山歌。
长干行（一作李白诗，一作李益诗）
张潮（唐代）

忆昔深闺里，烟尘不曾识。
嫁与长干人，沙头候风色。
五月南风兴，思君下巴陵。
八月西风起，想君发扬子。
去来悲如何，见少离别多。
湘潭几日到，妾梦越风波。
昨夜狂风度，吹折江头树。
淼淼暗无边，行人在何处。
北客真三公，朱衣满江中。
薄暮来投宿，数朝不肯东。
好乘浮云骢，佳期兰渚东。
鸳鸯绿浦上，翡翠锦屏中。
自怜十五馀，颜色桃花红。
那作商人妇，愁水复愁风。
长安赠王注
司空图（唐代）

正下搜贤诏，多君独避名。客来当意惬，花发遇歌成。

乐地留高趣，权门让后生。东方御闲驷，园外好同行。
童丱须知 其六
史浩（宋代）

数间破屋洛城中，却有高名振古风。寄语纷纷美宅者，安居宁不愧卢仝。
村行
郯韶（元代）

江烟漠漠雨霏霏，野饭吹香落钓矶。三十六陂秋水阔，背人白鸟一双飞。
小憩东岳行宫戏题
释绍嵩（宋代）

树色遥藏店，春风入鼓鼙。
行宫花漠漠，孤屿草萋萋。
白鸟飞还立，黄莺歇又啼。
诗成那用好，到处好诗题。
句
方士繇（宋代）

流连儿女意，香满曝衣楼。
入秦川界
卢照邻（唐代）

陇阪长无极，苍山望不穷。石径萦疑断，回流映似空。

花开绿野雾，莺啭紫岩风。春芳勿遽尽，留赏故人同。
水调歌头
辛弃疾（宋代）

赋水调歌头以遗之。然君才气不减流辈，岂求田问舍而独乐其身耶

文字觑天巧，亭榭定风流。平生丘壑，岁晚也作稻梁谋。五亩园中秀野，一水田将绿绕，罢稏不胜秋。饭饱对花竹，可是便忘忧。

吾老矣，探禹穴，欠东游。君家风月几许，白鸟去悠悠。插架牙签万轴，射虎南山一骑，容我揽须不。更欲劝君酒，百尺卧高楼。
凉风至
陶益（明代）

何处凉飙发，庭前落木知。初秋争淅沥，薄暮转凄其。

感旧心千里，迎寒酒一卮。霜花摇未见，吹帽接疏篱。
奉送严公入朝十韵
杜甫（唐代）

鼎湖瞻望远，象阙宪章新。
四海犹多难，中原忆旧臣。
与时安反犹，自昔有经纶。
感激张天步，从容静塞尘。
南图回羽翮，北极捧星辰。
漏鼓还思昼，宫莺罢啭春。
空留玉帐术，愁杀锦城人。
阁道通丹地，江潭隐白蘋。
此生那老蜀？不死会归秦！
公若登台辅，临危莫爱身！
快活歌二首
白玉蟾（宋代）

诚哉一得即永得。大都要藉周天火，
十月圣胎方始圆。虽结丹头终耗失，
要须火候始凝坚。动静存亡宜沐浴，
吉凶进退贵抽添。火力绵绵九转后，
药物始可成胎仙。一时八刻一周天，
十二时辰准一年。每自一阳交媾后，
功夫炼到六纯乾。精神来往如潮候，
气血盈虚似月魂。一毂从来三十幅，
妙处都由前后弦。专气致柔为至仁，
礼义智信融为仁。真土归位为至真，
水火金木俱浑全。精水神火与意土，
炼使魂魄归其根。先天一气今常存，
散在万物与人身。花自春风鸟自啼，
岂知造物天为春。百姓日用而不知，
气入四肢徒凋残。松竹虚心受气足，
凌霜傲雪长年青。况人元神本不死，
此气即是黄芽铅。老松可少病可健，
散者可聚促可延。心入虚无行火候，
内景内象壶中天。须知一尘一蓬莱，
与走一叶一偓佺。神芝一生甘露降，
龟蛇千古常相缠。一朝雷电撼山川，
一之则日万则烟。日中自有金乌飞，
夜夜三更入广寒。子子孙孙千百亿，
炉鼎鸡犬皆登天。大道三十有二传，
传到天台有悟真。四传复至白玉蟾，
眼空四海嗟无人。偶遇太平兴国宫，
白发道士其姓陈。半生立志学铅汞，
万水千山徒苦辛。一朝邂逅庐山下，
摆手笑出人间尘。翠阁对床风雨夜，
授以丹法使还元。人生何似一杯酒，
人生何似一盏灯。蓬莱方丈在何处，
青云白鹤欲归去。快活快活真快活，
为君说此末后句。末后一句亲分付，
普为天下学仙者，晓然指出蓬莱路。
破衲虽破破复补，身中自有长生宝。
柱杖奚用岩头藤，草鞋不用田中藁。
或狂走，或兀坐，
或端坐，或仰卧。
时人但道我风颠，我本不颠谁识我。
热时只饮华池雪，寒时独向丹中火。
饥时爱喫黑龙肝，渴时贪吸青龙脑。
绛宫新发牡丹花，灵台初生薏苡草。
却笑颜回不为夭，又道彭铿未是老。
一盏中黄酒更甜，千篇内景诗尤好。
没弦琴儿不用弹，无腔曲子无人和。
朝朝暮暮打憨痴，且无一点闲烦恼。
尸解飞升总是闲，死生生死无不可。
随缘且喫人间饭，不用缫蚕不种稻。
寒霜冻雪未为寒，朝饥暮馁禁得饿。
天上想有仙官名，人间不爱真人号。
跨虎金翁是铅兄，乘龙姹女为汞嫂。
泥丸宫里有黄婆，解把婴儿自怀抱。
神关气关与心关，三关一簇都穿过。
六贼心如火正焚，三尸胆似天来大。
不动干戈只霎时，破除金刚自搜逻。
一齐缚向火炉边，碎为微尘谁斩挫。
而今且喜一粒红，已觉丁公婚老媪。
当初不信翠虚翁，岂到如今脱关锁。
叶苗正嫩採归来，猛火炼之成紫磨。
思量从前早是早，翠虚翁已难寻讨。
我今不见张平叔，便把悟真篇骂倒。
从前何知古圣心，慈悲反起儿孙祸。
世人若要炼金丹，只去身中求药草。
十月工夫慢慢行，只愁火候无人道。
但知进退与抽添，七返九还都性燥。
溪山鱼鸟恁逍遥，风月林泉供笑傲。
蓬头垢衣天下行，三千功满归逢岛。
或居朝市或居山，或时呵呵自绝倒。
云满千山何处寻，我在市廛谁识我。
将欲再游荆渚留辞岐下司徒
尚颜（唐代）

竹锡铜瓶配衲衣，殷公楼畔偶然离。白莲几看从开日，

明月长吟到落时。活计本无桑柘润，疏慵寻有水云资。

今朝回去精神别，为得头厅宰相诗。
观佽飞斩蛟龙图赞
李白（唐代）

佽飞斩长蛟，遗图画中见。
登舟既虎啸，激水方龙战。
惊波动连山，拔剑曳雷电。
鳞摧白刃下，血染沧江变。
感此壮古人，千秋若对面。
读杜工部集四首 其二
宋湘（清代）

献赋初心在，参谋百计违。艰难留草履，涕泪说戎衣。

谏草无人见，朝班有梦归。十年秦蜀路，又逐楚云飞。
平生欲一游金陵而不得再用韵简不浮
高斯得（宋代）

金陵帝王州，遗事多典午。
我昔读其书，抚卷辄凄苦。
一时豪杰读，错出可胜数。
荣名既销歇，陈迹付离黍。
惟有东山翁，于今尚翘楚。
我欲一访之，千载同晤语。
酒於白下酌，茗向锺山煮。
北道有主人，载酒思出祖。
但畏傍人讥，率野非兕虎。
此事从昔然，非予独龃龉。
江南曲（二首）
钱百川（明代）

湖南采莲花，湖北采莲叶。
回头见郎来，低头理双楫。
孙渊如夫子五亩园落成恭赋 其三
李贻德（清代）

半为怡情半著书，地营五亩尽便余。会昌草木平泉记，独乐园林涑水居。

人立软风晴槛外，春归新柳早莺初。参衙时有鸣驺过，应羡筠离一面疏。

问奇人喜近烟萝，畅好清时载酒过。两汉师承经术重，六朝觞咏寓贤多。

听来谈圃编延世，指到传镫仰释迦。多感师门怜立雪，入园先许醉颜酡。
呈黄建州
刘克庄（宋代）

当年虎穴挺身临，匹马平欺万绿林。
余欲关弓常掩涕，汝能卖剑即回心。
歌廉民已嗟来暮，微管吾安得至今。
欲谒铃斋参嫡派，管蠡何敢测高深。
春日听徙南道人弹琴
萧端澍（清代）

丹房昼静春风香，仙人隐几琴眠床。客至呼僮瀹苦茗，兴来为我弹清商。

山水虚深道心古，鸥鹭澹远尘机忘。秘弄初开若有会，寸衷感激空低昂。
齐物诗 其三
俞樾（清代）

休将憔悴感生平，眼底荣枯颇不惊。万蜡高烧终是夜，一灯孤对也能明。
同王履约过道复东堂时雨后牡丹狼藉存叶底一花感而赋诗邀道复履约同作
文徵明（明代）

推脱尘缘意绪佳，冲泥先到故人家。春来未负樽前笑，雨后犹人叶底花。

矮纸凝霜供小草，浅瓯吹雪试新茶。凭君莫话蹉跎事，绿树黄鹂有岁华。
减字木兰花
黄庭坚（宋代）

浓云骤雨。巫峡有情来又去。今夜天开。不与姮娥作伴来。

清光夜外。白发老人心自会。何处歌楼。贪看冰轮不转头。
题陈光禄惟顺迎暾书舍二首 其二 寺烟
陆深（明代）

有寺隔东邻，人烟日中满。感此盈虚间，沉吟坐来晚。

旷古达者心，寻山不辞远。
月中飞萤诗
纪少瑜（南北朝）

远度时依幕，斜来如畏窗。向月光还尽，临池影更双。
东台杂诗 其七
蒋春霖（清代）

闲居无不适，扶杖过东篱。野水少人渡，归云与我期。

燕迟秋社约，梅养岁寒姿。嗟尔门前柳，青青复几时。
饯送蜀进士入奉廷对
袁说友（宋代）

蜀才卓荦照宾筵，秀出斯文万选钱。
圣主龙飞初策士，皇朝春好正朝天。
丹墀独对三千字，黄甲重魁四十年。
归把群书观未见，要令学业到纯全。
菊
钱昭度（宋代）

曾见春花落万红，不然随雨即随风。
如何得到重阳日，浮在陶家酒盏中。
清平乐 为湖帆题所南翁画兰，用玉田韵
朱祖谋（清代）

劫馀花叶。楚畹容光别。露泣烟啼那可说。不受等閒风月。

芳魂零落荒山。根荄终古相关。好伴一编心史，长留沈恨人閒。
绝句五首
梅尧臣（宋代）

虾蟆嚎沫为科斗，蜾臝衔虫化细腰。
蠹穴荒陂有多少，乾风湿雨各飞跳。
古意二首 其二
祖咏（唐代）

楚王竟何去，独自留巫山。偏使世人见，迢迢江汉间。

驻舟春溪里，誓愿拜灵颜。梦寐睹神女，金沙鸣佩环。

闲艳绝世姿，令人气力微。含笑默不语，化作朝云飞。
禅人写师真请赞
释慧远（宋代）

按轮王剑，全生杀机。
豁开正眼，当头者谁。
从来无忌讳，底事没商量。
赵州密意凭谁诉，铁作心肝也断肠。
到并州已复数月率尔成诗
司马光（宋代）

忽忽此何地，经时更自猜。
深疑醉里得，复似梦中来。
薄官真可益，浮生信可咍。
鹏蜩定有分，不若寸心灰。
食梨吟
邵雍（宋代）

愿君莫爱金花梨，愿君须爱红消梨。
金花红消两般味，一般颜色如烟脂。
红消食之甘如饴，金花食之先颦眉。
似此误人事不少，未食之前宜辩之。
使金和赵良嗣
马扩（宋代）

未见燕铭勒故山，耳闻殊议骨毛寒。
愿君共事烹身语，易取皇家万世安。
赠寇国宝三首
陈师道（宋代）

承家从昔如君少，得士於今孰我先。
口拟说诗心已解，世间快马不须鞭。
送泽赴新涂尉
韩元吉（宋代）

少年薄宦几东西，送汝临岐意尚迷。
作尉未嗟官职小，致身当与古人齐。
短篷载雪看梅蕊，古驿冲风信马足。
尔父渐衰吾已老，寄书时一到南溪。
再赠
吕本中（宋代）

婺女胜京口，公来岁已秋。闲云出山寺，好月挂星楼。

往事付情话，故人多倦游。十年浪奔走，今日为公留。
汉江晓雾题大堤水榭
沙琛（清代）

大堤红亚花朦胧，呀呀柔橹鸣虚空。晓意欲云云不雨，卷帘一片青濛濛。

美人揽镜笼纱里，失却窗前山逦迤。低回郎意不分明，一下红楼几千里。
次韵子由舍人先生追读迩英绝句四首 其二
张耒（宋代）

联翩右史直西垣，旧墨螭头点未乾。自是退之平昔事，可须惭著进贤冠。
和子由记园中草木十一首
苏轼（宋代）

煌煌帝王都，赫赫走群彦。
嗟汝独何为，闭门独物变。
微物岂足独，汝独独不倦。
牵牛与葵蓼，采摘入诗卷。
吾闻东山傅，置酒携燕婉。
富贵未能忘，声色聊自遣。
汝今又不然，时节看瓜蔓。
怀宝自足珍，艺兰那计畹。
吾归于汝处，慎勿嗟岁晚。
荒园无数亩，草木动成林。
春阳一已敷，妍丑各自矜。
蒲萄虽满架，困倒不能任。
可怜病石榴，花如破红襟。
葵花虽粲粲，蒂浅不胜簪。
丛蓼晚可喜，轻红随秋深。
物生感时节，此理等废兴。
飘零不自由，盛亦非汝能。
江湖不可到，移植苦勤劬。
安得双野鸭，飞来成画图。
种柏待其成，柏成人亦老。
不如种丛篲，春种秋可倒。
阴阳不择物，美恶随意造。
柏生何苦艰，似亦费天巧。
天工巧有几，肯尽为汝耗。
君看藜与藿，生意常草草。
萱草虽微花，孤秀自能拔。
亭亭乱叶中，一一芳心插。
牵牛独何畏，诘曲自牙蘖。
走寻荆与榛，如有宿昔约。
南斋读书处，乱翠晓如泼。
偏工贮秋雨，岁岁坏篱落。
芦笋初似竹，稍开叶如蒲。
方春节抱甲，渐老根生须。
不爱当夏绿，爱此及秋枯。
黄叶倒风雨，白花摇。
行乐惜芳晨，秋风常苦早。
谁知念离别，喜见秋瓜老。
秋瓜感霜霰，茎叶飒已槁。
宦游归无时，身若马系早。
悲鸣念千里，耿耿志空抱。
多忧竟何为，使汝玄发缟。
官舍有丛竹，结根问囚厅。
下为人所径，上密不容钉。
殷勤戒吏卒，插棘护中庭。
远砌忽坟裂，走鞭瘦竛竮。
我常携枕簟，来此荫寒青。
日暮不能去，卧听窗风泠。
芎藭生蜀道，白芷来江南。
漂流到关辅，犹不失芳甘。
濯濯翠径满，愔愔清露涵。
及其未花实，可以资筐篮。
秋节忽已老，苦寒非所堪。
劚根取其实，对此微物惭。
自我来关辅，南山得再游。
山中亦何有，草木媚深幽。
菖蒲人不识，生此乱石沟。
山高霜雪苦，苗叶不得抽。
下有千岁根，蹙缩如蟠虬。
长为鬼神守，德薄安敢偷。
我归自南山，山翠犹在目。
心随白云去，梦绕山之麓。
汝従何方来，笑齿粲如玉。
探怀出新诗，秀语夺山绿。
觉来已茫昧，但记说秋菊。
有如采樵子，入洞听琴筑。
归来写遗声，犹胜人间曲。
（八月十一日夜宿府学，方和此诗，梦与弟游南山，出诗数十篇，梦中甚爱之。
乃觉唯记一句云蟋蟀悲秋菊。
）野菊生秋涧，芳心空自知。
无人惊岁晚，唯有暗蛩悲。
花开涧水上，花落涧水湄。
菊衰蛩亦蛰，与汝岁相期。
楚客方多感，秋风咏江篱。
落英不满掬，何以慰朝饥。
寒宵叹
贺铸（宋代）

可怜明月光，委曲照空床。
自是元无梦，更悲今夜长。
孔周翰尝令仙源中秋以事留东武时陈君荣右王
苏轼（宋代）

超然台闻周翰乞此郡客有诵其诗者乃次其韵二篇以为他其一笑?此诗一题“和鲁人孔周翰题诗二首”，而以现题为引。
底本原收孔诗，今删。
?坏壁题诗已五年，故人风物两依然。
定知来岁中秋月，又照先生枕曲眠。
更邀明月说明年，记取孤吟孟浩然。
此去宦游如传舍，拣枝惊鹊几时眠。
浊水求珠
吕价（唐代）

至宝诚难得，潜光在浊流。深沈当处晦，皎洁庶来求。

缀履将还用，褰裳必更收。蚌胎应自别，鱼目岂能俦。

日彩逢高鉴，星光讵暗投。不因今日取，泥滓出无由。
依韵和彭器资直讲二首 其一
陆佃（宋代）

三年清苦下书帷，诸子专门盛一时。研尽锦砂重注易，草残饶纸谩笺诗。

鼓催闽越茶应早，线引昭阳日渐迟。侍讲会须拌共醉，状元新约未差池。
洞仙歌（七夕）
黄裳（宋代）

世间言笑，天上谁欢聚。河汉涵秋静无暑。望丹霄杳杳，云幄俄开，缘会远，空引时情万缕。彩楼人送目，今夕无变，巧在灵丝暗相许。爽气御西风，众乐难寻，乘槎看、鹊桥初度。过几刻良时、早已分飞，向月下何辞，十分芳醑。
己卯冬至后
吕陶（宋代）

月律潜萌斗柄移，阳和气象等闲知。五云已验天心顺，一刻先闲日脚迟。

燕雁待时思北向，岭梅乘暖发南枝。人人尽有春台兴，料得东风不失期。
即事
楼钥（宋代）

十日阴寒雪不成，腊残春近更霜晴。
深山高卧如春暖，绕鬓飞蚊自在鸣。
宿韬光庵
吴衡照（清代）

纵步蹴鸟脊，惊回幽篁鸣。却顾所历径，一步一峥嵘。

阴崖白日晃，倒射两睫青。乐此深山中，泉水长泠泠。

何不向石室，调琴和松声。松声与琴声，并入泉声听。

人间静住福，孰与兰奢争。苍然巢枸坞，日暮愁攀登。
偶成示众
释正觉（宋代）

杨柳斜风力弱，芭蕉击雨声寒。
莫把见闻作对，谁将声色相瞒。
赠云间陆琴士
俞桂（宋代）

地僻居闲绝可人，殷勤过我抱桐君。
声中知有辽天鹤，弹散华亭一片云。
次韵士特试谷帘泉见怀之作 其二
李纲（宋代）

片云摇曳不胜閒，行尽江南处处山。岂解为霖泽枯槁，只思归隐碧岩间。
后园写景
朱诚泳（明代）

城中寸金营寸土，我爱斯园带花坞。依稀风景小蓬莱，始信神仙有宫府。

钱刀不惜走天涯，殷勤远致江南花。沿阶异草多葱茜，参天老木何槎牙。

谁移泰华终南石，巧作山峰叠青壁。山下池中几种莲，赤白红黄更青碧。

金鲤银鲂玳瑁鱼，往来自适恒如如。一点尘埃飞不到，水晶宫殿涵清虚。

花时最爱花王好，魏紫姚黄开更早。玉盘斜莹寿安红，却为迷离被花恼。

两行槐幄夹高柳，时送清风到窗牖。绿阴啼鸟共幽人，爽气自能消宿酒。

黄花采采开深秋，满林红叶霜初收。几度醉游明月夜，天香万斛沾轻裘。

山头一夜风吹雪，万木萧条寒栗烈。索笑闲寻绿萼梅，三种还分蜡红白。

松柏苍苍桧竹青，相看同结岁寒盟。满前好景道不得，四时诗兴还相萦。

柏台豸史薇垣老，吴语诗翁共襟抱。能吟宾从亦相从，好谜奇猜多绝倒。

优游幸际太平时，有园有酒宁无诗。但愿花开诗侣健，年年共醉黄金卮。
朱抱贞参戎擢阳和恊镇赋赠
孙传庭（明代）

东西戎马日纵横，谁挽天河洗甲兵。上党将军今大树，雁门关塞古长城。

亲提虎旅新驰捷，曾勒燕然久著名。制府政虚帷幄待，伫看倚剑落欃枪。
瑞鹤仙 寿倚云楼公
袁士元（元代）

绿阴深院宇。正帘卷华堂，午风清暑。榴花红半吐。记仙翁此夕，城南别墅。酒朋诗侣。共欢宴、瑶池容与。笑横空老鹤飞来，还入五云深处。念此闲情如许。别后蓬莱，迥隔风雨。冰纨翠缕。终不似旧眉妩。自胸中、温养金丹乐事，莫负花前尊俎。最堪欢，满眼儿孙，彩衣戏舞。
宿山居
释绍嵩（宋代）

中庭淡月照三更，环堵翛然表裹清。
深夜欲眠眠未得，一溪秋水枕边声。
喜迁莺（立春）
史浩（宋代）

谯门残月。正画角晓寒，梅花吹彻。瑞日烘云，和风解冻，青帝乍彻东阙。暖响土牛箫鼓，夹路珠帘高揭。最好是，看彩幡金胜，钗头双结。

奇绝。开宴处，珠履玳簪，俎豆争罗列。舞袖翩翻，歌声缥缈，压倒柳腰莺舌。劝我应时纳祜，还把金炉香爇。愿岁岁，这一卮春酒，长陪佳节。
呈凌次仲学博 其二
李学孝（清代）

清言差许故人过，落落平生柰懒何。我愧刘棻今老大，君如邹浩本嵯峨。

愁来风木支离甚，病后文章感慨多。容得颓唐参末座，未妨常日过阳坡。
赠妓云英
罗隐（唐代）

锺陵醉别十余春，重见云英掌上身。
我未成名君未嫁，可能俱是不如人？
次韵赵帅二首
陈造（宋代）

妓台香里漏声残，金步摇歌闹作团。
羯鼓更催银字管，等闲惊破一天寒。
红梅
雷思霈（明代）

似是梨花靠杏芽，又飞柳絮裹桃花。嵰山绀雪仙娥颊，玉座丹砂道士家。

岂为秾香非素质，故将冰蕊当铅华。广平心事浑如铁，作赋何妨妩媚奢。
浣溪沙·咏柳，哀辽左也
李岳瑞（清代）

玉笛声里搅絮飞。飘零金缕旧宫衣。绿云无限好腰支。

攀折任从行客手，凄凉忍话少年时。又随风去落天涯。
送晁侍郎二首 其二
王质（宋代）

昔欲全家托，今惟只影依。任从龟左顾，独自鹊南飞。

灾浅谋三至，心危泣百挥。英豪天下少，不敢废依归。
寄朋介石
释善珍（宋代）

诗卷前年手自携，秋风客路易东西。游淮战士看飞锡，渡海神东惊照犀。

故国身归疑化鹤，深山睡稳厌闻鸡。一生结友皆奇衲，难得如君无町畦。
念奴娇
高观国（宋代）

万岩灵秀，拱崇台飞观，凭陵千尺。清磬一声帘幕冷，无复宫娃消息。响屉廊空，采香径古，尘土成遗迹。石闲松老，断云空锁愁寂。
专宠谁比轻颦，楚腰吴艳，一笑无颜色。风月荒凉罗绮梦，输与扁舟归客。舞阕歌残，国倾人去，青草埋香骨。五湖波淼，远空依旧涵碧。
赋荒到天台有作二首
李琪（唐代）

驰驱徒步问民饥，似我寒儒负笈时。
偪仄荒村随户到，萧疏几屋有烟炊。
平林带暝投山驿，苍鬓卫寒湿雨丝。
野老不知巡历至，相逢尔汝话家私。
题扇集句五首
陈造（宋代）

绿槐高柳咽新蝉，绫扇唤风阊阖天。
见欲扫床悬麈尾，簟纹如水帐如烟。
忆秦娥 秋夜听雨
张娴倩（明代）

寒雨涩。寒风风响寒檐铁。寒檐铁。叮叮点点，萧萧瑟瑟。

寒蛩趯趯吟寒叶。寒衾寂寂寒灯灭。寒灯灭。嘈嘈唧唧，凄凄切切。
水调歌头（次前黄州李使君见赠韵）
京镗（宋代）

挺挺祖风烈，瑞岁滞偏州。元龙豪气。宜卧百尺最高楼。万丈文章光焰，一段襟怀洒落，风露玉壶秋。乱石惊涛处，也作等闲游。

适相逢，君去骑，我归舟。清都绛阙密迩，切莫小迟留。趁取亲庭强健，好向圣朝倾吐，事业肯悠悠。回首藩宣地，恩与大江流。
雪诗用晁无咎韵
洪适（宋代）

密雪舞冬昼，祁寒反夏炎。竹枝低未湿，梅萼莹先沾。

怯冷昂肩低，欣繁矫首瞻。随风方北渡，际海必东渐。

轩簸来如掺，缤纷势转严。枯荄新点缀，曲砌巧增添。

伺隙花穿户，承隅箸插檐。高飞迷皎鹤，夜影逼清蟾。

砧净绡横石，窗虚粉杂奁。昆丘千璧碎，武库五兵铦。

烟径杨吹絮，香蹊蝶奋髯。鲸鲵陆骨腐，鹄鹭野翎爓。

白发秦人遁，厖眉汉尉潜。渍蚕功孰及，平地瑞初占。

窖卧行人节，门扃志士恬。已甘穿履困，奚避割毡嫌。

醉慕双螯毕，寒怀五绔廉。飘飖疑宓女，刻画谢无盐。

河阔凝新浪，峰高失旧尖。山阴宾欲返，淮右寇将歼。

穆满三章著，宣温五板兼。君恩捐卫粟，天意绝齐痁。

江上蓑堪画，篱间氅可觇。客观眸已眩，儿咀手频拈。

足没寻萱屐，腰闲刈藿镰。马驰毛愈素，乌啄首难黔。

冻折骚人笔，光临织妇幨。螟牟宁待火，疫疠讵烦砭。

甲长寒蔬细，根肥宿麦纤。年丰虽欲颂，神助愧江淹。
奉寄河南韦尹丈人
杜甫（唐代）

有客传河尹，逢人问孔融。青囊仍隐逸，章甫尚西东。

鼎食分门仍，词场继国风。尊荣瞻地绝，疏放忆途穷。

浊酒寻陶令，丹砂访葛洪。江湖漂短褐，霜雪满飞蓬。

牢落乾坤大，周流道术空。谬惭知蓟子，真怯笑扬雄。

盘错神明惧，讴歌德义丰。尸乡馀土室，难说祝鸡翁。
颂古九十八首
释印肃（宋代）

万里草不生，三昧号无诤。
梦游观玉境，毕竟是谁行。
在处曼曼地，只道无两般。
法门非出入，学者莫颟顸。
九日同韶美谊夫登妙明分韵得光字
王灼（宋代）

野迥半留日，云薄初护霜。
一倾萸菊酒，三肃翰墨场。
诸君党友萸，独我鬓毛苍。
满引虽云乐，分携亦自伤。
平生子刘子，趣归谒建章。
勋业定指取，宝贵肯相忘。
古人重佳节，酬酢无馀觞。
龙山丹叶飞，骑台白草荒。
但使修名立，岂识离绪长。
明年未可料，共饮西湖光。
春日陪侯侍御游洪岩用卢大参韵 其七
霍与瑕（明代）

太初有巧匠，搆此无梁寺。不知好脩人，几时成佛事。
下第南归
林端（清代）

樱桃粒粒树红酣，尺五鲥鱼上竹篮。湖影渐宽山渐了，马头风软入江南。
春夕同李考功道旧
高叔嗣（明代）

下马春庭夕，明灯夜雨深。
人多新岁感，日有故园心。
磨灭名题柱，凄凉卖赋金。
十年同省旧，谁念各如今。
瑞香花新开五首 其三
杨万里（宋代）

短短熏笼小，团团锦帕围。浮阳烘酒思，沈水著人衣。

抹利通家远，楠花具体微。春愁浑瘦尽，别有瘦中肥。
自浦城放船下建安寄庞几先 其二
陈渊（宋代）

茅柴也解发清狂，仰看云天尽十觞。白首岁寒犹道路，自怜无意避风霜。
读南华杂篇述以五言十一章 其十 列御寇
郭之奇（明代）

列子御风行，冷然日徜徉。无穷终莫至，有待故相妨。

资物犹妨己，资人岂不僵。当其适齐反，啾啾五馈惶。

内诚虽未解，形谍已成光。户外盈双屦，胸中满百忙。

人毒因谁感，天刑忽漫尝。幸遇伯昏药，初违郑缓殃。

今人皆缓也，彼故使彼伤。墨儒分道出，父弟反交戕。

殚家学屠龙，三年少技偿。得多由舐痔，百乘且誇长。

伪饰从兹起，深情孰比量。九徵难遽测，五德任凶狂。

骊睡珠遭摘，王寤车亦亡。纵使逃金木，宁可禦阴阳。

是惟至人者，甘瞑何有乡。鸢蚁堪同视，牺牛肯自丧。
颂古十一首 其四
释智鉴（宋代）

百非路绝透离微，四句情忘发上机。竹密不妨流水过，山高岂碍白云飞。
冬至前月赴季父梅花之集与韩蒲向宪唐干诸人
胡寅（宋代）

南人惯识赏来迟，北客相逢胜旧知。
何必粉图争画样，更劳餳糁乱粘枝。
天饶绝品千花外，人换新妆一笑宜。
佳句定非横笛比，温存疎蕊半开时。
金缕曲 红拂
顾太清（清代）

世事多奇遇。快人心、天人合发，英雄侠女。阅世竟无如公者，决英终身出处。

特特问、君家寓所。逆旅相依堪寄托，好夫妻、端合黄金铸。

女萝草，附松树。

尸居余气何须惧。问隋家、驱鱼祭獭，为谁辛苦。况是荒荒天下乱，仙李盘根结固。

更无奈、杨花自舞。悔不当初从嫁与，岂留连、一妓凭君取。

远人也，越公素。
仇香种梅已开而出乡未归再次伯晖韵
许及之（宋代）

忆醉江南枝上雪，爱词人把罗巾裂。篇成皓齿发琼姿，酒尽貂裘堪当折。

如今消得督邮前，期会纷来闹似烟。故人一枝久寂寞，新愁万斛谁洗溅。

仇香有意移芳洁，索笑不来空哽咽。幸自花开君不归，一夜孤根冷如铁。
潼关行
冯云骧（清代）

潼关城下月如水，潼关城上鼓声死。司马北望拜神京，臣报国恩毕于此。

万群寇马踏沙黄，长戈大戟飞寒铓。弯弧旧将婴城斗，断甲材官泣战场。

孙公洒血潼关道，鬼马不归嘶碧草。花袍玉剑委红泥，渭水飞鸦波浩浩。

冰心巾帼何嶙峋，就义从容不顾身。雏凤玉颜同日死，千年石砌闭青春。

几队蛾眉愁耿耿，飞鸟轻身坠碧井。绿鬓吹为夜雨苔，红衫化作流霞影。

有子苍茫西向秦，荒园遗迹访蒿榛。昔日夹道红旗阵，今日空衙动野燐。

愁云覆井寒烟古，秋风萧萧黄叶雨。玉骨曾传葬此中，鬼神长护埋香土。

牵来素绠古龙惊，庄容衣佩宛如生。观者万人共叹息，方知天地鉴幽贞。

重向战围泪沾臆，青山一带愁何极。元戎战骨碎刀痕，魂魄茫茫招不得。

更有遗孤已二年，父老指点私相怜。破巢漫说无完卵，赵氏婴儿自瓦全。

同时饮剑有乔公，呼天拊膺气何雄。腰横宝带眠颓堞，手掷头颅向晚风。

眼见山飞沧海立，铜驼霜冷荆榛湿。宁武孤城再合围，余者降旗拜寇入。

吁嗟乎悲哉！国家之乱谁为基，英雄数尽际艰危。

翼虎已分鹑首策，赵卒长平大聚时。一门仗节古来少，日月飞光同皎皎。

青枫梦断麒麟图，香闺血化鸳鸯鸟。有臣死国妇死夫，高风大义厉顽愚。

呜呼其形往矣神未徂！呜呼其形往矣神未徂！
春别诗四首 其二
萧子显（南北朝）

幽宫积草自芳菲，黄鸟芳树情相依。争风竞日常闻响，重花叠叶不通飞。

当知此时动妾思，惭使罗袂拂君衣。
真州诸公语别
陈造（宋代）

娇红烂紫正衔枚，不待王家羯鼓催。
佳客又冲新雨至，羁人未许片帆回。
自今寒食嗟无几，奈许闲愁拨孙开。
只拟分携乘醉去，为君领略十分杯。
和段成式
周繇（唐代）

回簪转黛喜猜防，粉署裁诗助酒狂。

若遇仙丹偕羽化，但随萧史亦何伤。

玉树琼筵映彩霞，澄虚楼阁似仙家。

只缘存想归兰室，不向春风看夜花。
和赵叔清登殷仲堪读书台二首 其二
王庭圭（宋代）

池上开轩对郡楼，当时太守气横秋。声名已负荆州望，舟棹更为沧海浮。

插架古书芸护蠹，隔溪游女扇障羞。仲堪没后今千载，孰谓人间无此流。
初秋月夜中书宿直，因呈杨阁老
权德舆（唐代）

欹枕直庐暇，风蝉迎早秋。沈沈玉堂夕，皎皎金波流。

对掌喜新命，分曹谐旧游。相思玩华彩，因感庾公楼。
王巩屡约重九见访既而不至以诗送将官梁交且见寄次韵答之交颇文雅不类武人家有侍者甚惠丽
苏轼（宋代）

知君月下见倾城，破恨悬知酒有兵。
老守无何惟日饮，将军竞病自诗鸣。
花枝不共秋欹帽，笔阵空来夜斫营。
爱惜微官将底用，他年只好写铭旌。
接花吟
邵雍（宋代）

物为万民生，人为万物灵。
人非物不活，物待人而兴。
男女天所生，夫妻人所成。
天人相与外，率是皆虚名。
寄杨工部闻毗陵舍弟自罨溪入茶山
姚合（唐代）

采茶溪路好，花影半浮沈。画舸僧同上，春山客共寻。

芳新生石际，幽嫩在山阴。色是春光染，香惊日气侵。

试尝应酒醒，封进定恩深。芳贻千里外，怡怡太府吟。
题八景八首，用杨修撰迁客韵呈黄侍御 其七 芸窗诵读
区元晋（明代）

青编非剩语，糟粕有真腴。鞭策须常力，岁时可忽诸。

心穷千古上，灯继五更初。华国文章在，芸窗肯负儒。
谤议
敖陶孙（宋代）

四方集谤议，著面矢如雨。
前身雷将军。柴产吾甚武。
却还观我生，与世实锄鋙。
西通襧衡邻，东接嵇康堵。
以兹料身后，藐未得死所。
一州纳一嘲，一邑献一侮。
并浙十五州，我作大谤府。
馀外九州者，设伏特未举。
徐思浮言端，中实无所主。
怪雪群犬吠，眩日百鸟语。
何由泽其喙，环海变春醑。
坐使声名高，一日跨尧禹。
挽王侍郎二首 其二
杜范（宋代）

里枌敷荫樾，昼绣借辉光。诱接尝登席，抠趋屡负墙。

故山欣弭节，华屋痛帷堂。岁晚凋松柏，令人重慨伤。
资福训童行颂 其一
释怀深（宋代）

世谛纷纷没了期，空门得入是便宜。直须日夜常精进，莫只劳劳空过时。
唐多令 秋夜追和叶琼章韵
周季（宋代）

蛩絮短长更。凉侵衫袖轻。透窗棂、淅沥风鸣。渐觉短檠多意味，好伴取、读书声。

四壁冷清清。孤帏影易惊。把桐君、几上聊横。流水欲弹还又歇，残月落、一天青。
观雪六绝 其四
洪朋（宋代）

登山临水白皑皑，中有饥鹰飞复回。吾比尔曹人不恶，呻吟委绝亦可哀。
雪后过雨岩访履道
韩淲（宋代）

读书了科诏，公子显扬谋。岁寒松柏坚，高冢蔚而幽。

书棂耿冰砚，日屋岚未收。上焉国脉寿，下焉民瘼瘳。

父母凛遗体，操持梦前修。四载得重来，长言非燕游。

樵苏行迹稀，雨岩丁岭头。共饭少徘徊，我志君勿求。
念奴娇
柴望（宋代）

春来多困，正日移帘影，银屏深闭。唤梦幽禽烟柳外，惊断巫山十二。宿酒初醒，新愁半解，恼得成憔悴。逢松云鬓，不堪鸾镜梳洗。

门外满地香风，残梅零乱，玉糁苍苔碎。乍暖乍寒浑莫拟，欲试罗衣犹未。斗草雕阑，买花深院，做踏青天气。晴鸠鸣处，一池昨夜春水。
袁都官同前韵赋二诗一间问易边赋唐律二章索
魏了翁（宋代）

一天西雨又东晴，唤作阴晴雨不成。
朝睡着人浑未觉，鸣嘤枝上一声声。
灵寿同年兄再以杞屑分惠复成小诗以代善谑
曾肇（宋代）

场屋十年长，铃斋一笑欢。微言师水薤，交分托金兰。

腹饱仙人杖，心存姹女丹。他时玉京路，同缀侍宸官。
桃源图
吴承恩（明代）

千载知经几暴秦，山中惟说避秦人。
仙源错引渔舟入，恼乱桃花自在春。
微之就拜尚书居易续除刑部因书贺意兼咏离怀
白居易（唐代）

我为宪部入南宫，君作尚书镇浙东。老去一时成白首，

别来七度换春风。簪缨假合虚名在，筋力销磨实事空。

远地官高亲故少，些些谈笑与谁同。
句
韦奇（宋代）

窗破入云气，林疏漏月痕。
夜永
许月卿（宋代）

夜永月清甚，雨余风快哉。
月将槐影出，风遣桂香来。
风至地自扫，月来云亦开。
三千翰林手，光霁莹灵台。
听蛙方君作八老诗效颦各赋一首内三题余四十
刘克庄（宋代）

炼不成丹死不休，岂知岁月竟悠悠。
老于蒙叟仍黄馘，丑似弥明亦结喉。
尚隔蓬莱三万里，浪云椿树八千秋。
暮年却羡邻儿黠，阿母蟠桃也去偷。
夜坐二首
宋庠（宋代）

紫垣疏舍拂霄霓，官烛台衾夜境凄。
况是颜生无饮分，小斋应免醉如泥。
赠诚上人四首 其二
释德洪（宋代）

冲雪来寻觉范，思时山说灵源。此夕蒋陵二老，画出韦郎五言。
训蒙绝句 下学上达
朱熹（宋代）

学在事时斯是理，盍于事上每寻思。但令下学功夫到，上达之机便自知。
酬王处士九日见怀之作
顾炎武（明代）

是日惊秋老，相望各一涯。
离怀销浊酒，愁眼见黄花。
天地存肝胆，江山阅鬓华。
多蒙千里讯，逐客已无家。
王秘监令人挽诗
叶适（宋代）

颇忆朝除禫，俄惊夜彻帷。
自堪从子住，何用与夫归。
起隧新藤茁，重轝宿菵排。
通家只今尽，老泪逐风挥。
赠陈诚父
徐积（宋代）

东海陈诚父，回身过山阳。登时来见我，言恕而行方。

主人太山野，薄意似酒浆。仍劝客莫饮，恐酒有所伤。
具茨老人读书寮
周紫芝（宋代）

具茨四壁无斗储，载行书多常满庐。胸中嵬垒几石渠，三箧补亡无复馀。

起居谁不解何如，校书著作虚诏除。元元本本穷古初，雌黄付与金银车。

朅来穷山岁三徂，催科政拙民力苏。黄童佩犊耕菑畬，戴白未见空欷歔。

焚香晏坐临绮疏，三年不识园中蔬。迩来结屋聊卷舒，手抄平生未见书。

曼倩两目如悬珠，四十四万何多欤。较公所得无锱铢，门生校雠谁与居。

我欲从公路郁迂，著鞭何时跨蹇驴。不求奴饭马青刍，得公奇字归自娱。
次韵游龙门十绝
洪咨夔（宋代）

不提长剑斩江蛟，便揭修竿钓海鳌。
纵老无成犹自许，一溪流水两山桃。
减字木兰花 其四 庚戌除夕客中
吴敬梓（清代）

学书学剑。懊恨古人吾不见。株守残编。落魄诸生十二年。

狂来守笑。摸索曹刘谁信道。唱尽阳春。勾引今宵雪满门。
次建康留守赵龙图雷音堂韵
释师范（宋代）

晴空霹雳绝追寻，听者须教辨者音。
坐断封疆行正令，迥然超越去来今。
庐山杂兴 其一
释德洪（宋代）

野径无人花竞芳，淡红疏碧间轻黄。不须折向尊前供，杖屦归来已自香。
酬昭君怨
杨奂（金朝）

玉貌辞金阙，貂裘拥绣鞍。将军休出战，塞上雪偏寒。
宛转歌
文洪（明代）

宛转复宛转，宛转情无断。郎情似车轮，妾情似香篆。

车停轮亦歇，香尽篆亦灭。郎情与妾情，宛转何时辍。
送最澄阇梨还日本诗
陆质（唐代）

海东国主尊台教，遣僧来听《妙法华》。归来香风满衣裓，讲堂日出映朝霞。
田家
刘基（明代）

田家无所求，所求在衣食；
丈夫事耕稼，妇女攻纺绩，
侵晨荷锄出，暮夜不遑息。
饱暖匪天降，赖尔筋与力。
租税所从来，官府宜爱惜。
如何恣刻剥，渗漉尽涓滴。
怪当休明时，狼藉多盗贼。
岂无仁义矛，可以弥锋镝。
安得廉循吏，与国共欣戚，
清心罢苞苴，养民瘳国脉。
贵溪夜泊寄赵昌甫
赵师秀（宋代）

蓍草占秋动，蓬秋早得归。
本非为事迫，不欲兴心违。
波净孤萤度，宵凉数叶飞。
远怀高卧者，微月闭松扉。
壬辰端阳后一日会潜斋以竹深留客处荷净纳凉
陆文圭（元代）

日透朱樱明，雨拭白莲净。
布席开清樽，授简递新咏。
谋乐须及时，养拙聊适性。
傅闻度辽师，铠甲冒暑盛。
凤栖梧
丁谓（宋代）

十二层楼春色早。三殿笙歌，九陌风光好。堤柳岸花连复道。玉梯相对开蓬岛。
莺啭乔林鱼在藻。太液微波，绿斗王孙草。南阙万人瞻羽葆。後天祝圣天难老。
和曹先生春游韵
程通（明代）

载酒出城去，春山乐胜游。风轻云淡淡，冰泮水悠悠。

我幸逢青眼，公无叹白头。抚时须尽兴，一醉两忘忧。
挽王侍郎
陈宓（宋代）

天台雄秀萃方岩，仙骨童时已不凡。
才杰少魁金榜第，年高犹带侍臣衔。
蚤因名节成闲退，晚等薰莸谢谤谗。
衰老滥称门下客，有怀无复寄书函。
山楼夜雨
戴王言（明代）

松间新雨急，楼外暝烟稀。宿鸟惊林乱，鸣蛩入牖飞。

泉添秋涧响，风起夜灯微。爽气油然惬，焚香坐掩扉。
南乡子·栏槛对幽堂
佚名（宋代）

栏槛对幽堂，翠叶枝头万朵霜。檀口乍开龙麝喷，非常。体胜佳人异骨香。花与月争光。偏引蜂儿戏绕墙。不与群英争艳丽，芬芳。溪落东君只淡妆。
对雪
高骈（唐代）

六出飞花入户时，坐看青竹变琼枝。如今好上高楼望，盖尽人间恶路岐。
新火
韩淲（宋代）

香浮椽烛散新烟，阊阖沉沉辇路边。宝蜡分擎初拜赐，锦衣飞步竞传宣。

柳阴未晓明妆镜，花气笼晴趁卷帘。莫怪荒凉问榆火，午炊犹待死灰然。
咏虾蟆
汴京轻薄子（宋代）

佳名标上苑，窝窟近天清。道士行为气，梢工打作更。

嘉言呼舍弟，东美是家兄。莫向南方去，将君煮作羹。
江城子（戏同官）
辛弃疾（宋代）

留仙初试砑罗裙。小腰身。可怜人。江国幽香，曾向雪中闻。过尽人园桃与李，还见此，一枝春。

庾郎襟度最清真。挹芳尘。便情亲。南馆花深，清夜驻行云。拚却日高呼不起，灯半灭，酒微醺。
重阳庵宋理宗酒瓮
严遂成（清代）

穆陵鬼恸冬青树，荒庵犹记嘉熙事。丁当阎马承并恩，经界推排榷场置。

芙蓉阁绕亭香兰，绳缦骰钱关扑戏。吴山九日报花开，法酒如池压担来。

舞罢彩云高处望，银山十二候潮回。鱼皮列甲长江岸，荆鄂烽烟眼零乱。

纳币称臣以捷闻，夜漏沉沉正欢宴。万枝银烛暖烘云，白雁声寒落天半。

一传再传器不守，海陵鱼腹逋逃薮。伤心帝魄醉穹庐，竟作高车月氐首。

空贻一瓮宝龛僧，古意摩挲款识仍。劫火真珈烧不尽，阴房伴照铁灯檠。
送皇甫别驾往开州
李攀龙（明代）

衔杯昨日夏云过，愁向燕山送玉珂。
吴下诗名诸弟少，天涯宦迹左迁多。
人家夜雨黎阳树，客渡秋风瓠子河。
自有吕虔刀可赠，开州别驾岂蹉跎。
压云轩
胡清（宋代）

谁建危亭压翠微，书檐直兴暮云齐。
有进一片严隈起，带兴老僧山下归。
春日庄浪看雪
李念慈（清代）

萧萧风雪下千峦，客里相看泪不乾。欲典羊裘沽好酒，却愁明日又春寒。
齐云亭
宋祁（宋代）

归云片片鸟行没，晚日寸寸城阴生。
林下本无苏合弹，栖乌何事向人惊。
水调歌头
韩玉（宋代）

月里一枝桂，不付等闲人。昔年霄汉，闻道争者尽输君。衣袖天香犹在，风度仙清难老，冰雪莹无尘。赋才三十倍，论寿八千春。

夏庭芝，周室凤，舜郊麟。岂如今日称瑞，皇国再生申。聊借济时霖雨，来种重湖桃李，和气一番新。尚闻虚黄阁，行看秉洪钧。
谢曹贰卿馈润酒
潘希曾（明代）

门掩斜晖坐寂寥，清樽分我润泉遥。不多残菊犹堪赏，如许閒泉合得浇。

薄有宦情淹此日，久无封事问明朝。衔杯好事论心地，却恐高人不可招。
谢惠连
徐钧（宋代）

千里相思一段奇，精交神契及心期。
池塘春草天然句，不梦此人无此诗。
七年初到洛阳寓居宣教里时已春暮而四老俱在洛中分司
李绅（唐代）

青莎满地无三径，白发缘头忝四人。官职谬齐商岭客，

姓名那四汉廷臣。圣朝寡罪容衰齿，愚叟多惭未退身。

惟有门人怜钝拙，劝教沈醉洛阳春。
徐秀才园亭
王安石（宋代）

茂松脩竹翠纷纷，正得山阿与水濆。笑傲一生虽自乐，有司还欲选方闻。
陆提刑挽词 其二
楼钥（宋代）

早岁擅词场，夷途列雁行。一麾分楚甸，双节照江乡。

莲社容寒晚，葭莩接老苍。八旬俱已矣，回首倍凄凉。
水调歌头 其五 九日
王质（宋代）

云巘在空碧，天宇共高明。重阳易得风雨，今日不胜晴。

天为两朝元老，付与四时佳节，不动一丝尘。香霭洗金戟，飞雾洒霓旌。

山鸣叶，江动石，总欢声。剑关玉垒千载，谁见此升平。

细看尊前万蕊，相映眉间一点，黄气郁骎骎。江汉下淮海，都赖一长城。
舟还浯溪再留二绝
留筠（宋代）

为爱浯溪风景幽，重临钓石系归舟。
不妨细读丰碑下，墨本空看几白头。
冬怀三首
张耒（宋代）

年来百事懒，惟乐静中趣。
天寒无来客，终日常闭户。
进取乏时才，穷通有天数。
委身付造物，已矣随所遇。
有感
李流谦（宋代）

眼看燕雀闹云间，塌翼蓬榛笑孔鸾。
未暇持竿钓渭水，却因采菊见南山。
床头有酒三冬足，案上无书一日閒。
世路只今难着脚，定当何地置疎顽。
都门送王君静斋归里
陈圭（明代）

王子人中豪，经史富怀抱。壮岁游京师，予见恨不早。

盍簪虽云初，一晤已倾倒。归哉益勉旃，勿愧梧山老。
苦旱六首
陈造（宋代）

雨师久退藏，风伯恣吹鼓。
翁然西郊云，离合太荧侮。
及兹一汛洒，颇亦清袢暑。
几占鱼鳞天，仅得龙尾雨。
漫兴
周起渭（清代）

九陌轻尘走钿车，闭门书帙任横斜。茶香易醒朝来酒，睡美妨看郭外花。

垂柳渐浓莺识路，画帘初卷燕知家。客途纵有风期在，苦为春愁益鬓华。
静宜园二十八景诗 其二十七 森玉笏
弘历（清代）

回冈纷合沓，峻岭郁嵯峨。俨若千夫立，森然万玉罗。

色无需藻绘，坚不受砻磨。山伯朝天阙，圭璋列几多。
代秋情
李白（唐代）

几日相别离，门前生穞葵。
寒蝉聒梧桐，日夕长鸣悲。
白露湿萤火，清霜凌兔丝。
空掩紫罗袂，长啼无尽时。
六祖大鉴禅师赞
释宗杲（宋代）

担柴卖火村里汉，舌本澜翻不奈何。
自道来时元没口，却能平地起风波。
光武庙
范成大（宋代）

云台列像拱真人，野老犹夸建武春。
不用剑锋能刜石，冰河一瞥已通神。
赠别三首 其二
周密（宋代）

野梅发崇冈，寒日惨不舒。单车骋长道，怅怅无安居。

梦寐日以劳，晤语日以疏。边城足飞雁，因寄江南书。
杨八送笋以四句谢之时在湖口
吕南公（宋代）

杀却卢家十五龙，野人盘馔当时丰。湖干少得中林味，此日乡心转不同。
再和前韵 其四
郑清之（宋代）

遂初雅喜赋天台，墙月东边谩古怀。虽乏平泉供宴乐，幸寻荒径惬归来。

蹒跚愧我无金汞，蹀躞看君上玉阶。傍舍数弓畦药本，聊支晚岁亦优哉。
退居十咏 其二 水月阁
赵抃（宋代）

池阁孤清瞰碧流，太虚怀抱物华秋。圆蟾默有中宵约，几点閒云为我收。
山渐青 鳌阳道中
贲黄理（清代）

山渐青。水渐青。山水青青送我行。春风真有情。

花一层。柳一层。花柳层层映旆旌。扬鞭游帝京。
送沈帅
陈傅良（宋代）

甘盘梦不入高宗，四皓莫知其所终。
傅野有人能论学，汉庭无事可言功。
行藏於此尝成趣，谈笑从今得退公。
分付诸儿理民社，宜休堂上听松风。
绝句十首 其一
郑思肖（宋代）

羊裘独钓浙江湄，百姓哀哀苦乱离。但得汉家鸿业在，莫愁光武奋身迟。
游仙一十九首 其五
郭祥正（宋代）

至音非乐音，玲珑闻自然。殊绝洞房景，亦超郁罗天。

灵嫔下鹤驭，问我来何缘。却惊与世隔，一别三千年。
早夏
胡宿（宋代）

井辖投多思不禁，密垂珠箔昼沈沈。睡惊燕语频移枕，

病起蛛丝半在琴。雨径乱花埋宿艳，月轩修竹转凉阴。

一春酒费知多少，探尽囊中换赋金。
和任宰元绍见寄十首以归来问信湖山抚摩松菊
吴芾（宋代）

秋来宇宙清，雨后山泽润。
老农喜我归，时报丰年信。
赠过紫崖高士曾筑室於华山
周权（元代）

紫崖高人头欲雪，神清貌古髯过膝。秃蛟入砚生云烟，叱咤风过鬼神泣。

清霄幽梦回瑶坛，鼎中龙虎催九还。飘然晞发太华顶，醉睨海浪天风寒。

朅来访我苍溪浒，白石清泉不堪煮。共谭世事两茫然，竹屋青灯夜深雨。
呈梦锡
孔平仲（宋代）

结绶本何意，浩歌今欲归。从君卧病去，使我出门希。

燕领新雏出，鸱盘落景飞。何时起相见，一笑两忘机。
送和弟通判陜府
刘敞（宋代）

丹绂双纹绶，朱轓左画轮。平生固自负，归去亦荣亲。

美俗馀分陜，悲歌激在陈。别离俱未易，因目二毛新。
马
李峤（唐代）

天马本来东，嘶惊御史骢。苍龙遥逐日，紫燕迥追风。

明月来鞍上，浮云落盖中。得随穆天子，何假唐成公。
挽王兴之提刑
陈傅良（宋代）

四海王詹事，传家有象贤。
宦情尘滓外，风谊典刑边。
遗爱依前郑，群居得少连。
生平才乐此，一梦涕潸然。
寿太师益公 其一
洪适（宋代）

四海十年无武功，边人岁下还耕农。向来纷纭战争地，方今不见旌旗红。

东穷沧溟西尽蜀，道路行歌镇相续。奇祥异瑞□莫论，但道年丰万家足。

固知至治天相之，朝廷清明本无为。问谁始终主张是，一德享天维太师。

太师勋业青冥上，丹青已揭蓬山象。大鸿力牧空耳闻，未似身逢真圣相。

九重日侍慈祥宫，鸡鸣问寝声融融。人间快乐直馀事，都在指挥谈笑中。

太师少保各开府，玉带金鱼行按武。同时两相父子间，此事古今谁得数。

今年腊尾春全回，江梅正为生朝开。化工暗与人意合，更送雪花浮玉杯。

内中数出黄封酒，紫衣飞鞚无停手。跪奉传觞再拜频，天子劝公千万寿。

贱生鲁钝何足程，六年眼系文昌星。冷官无路报恩地，孤负翘林画姓名。

恶诗寄将千里远，引领南州望英衮。青芝赤箭傥可庸，此身许人良未晚。
示公冶
胡铨（宋代）

不妨我与鱼传素，只恐人言鸩作媒。
莫笑东坡管闲事，细将红叶写将来。
偈颂一百二十三首 其五十九
释祖钦（宋代）

修造工夫已辨，龙神土地亦安。因甚水云来往，尚如月晓星残。
十六日伏睹明堂礼成圣驾恭谢太一宫小臣敬成
苏泂（宋代）

祥烟漠漠上龙旗，将相侯王护六飞。
一望御街红数里，几人簇拥赭黄衣。
游仙一十九首 其三
郭祥正（宋代）

扶桑并咸池，窅窅殊在下。真阳涵素光，无昼亦无夜。

神体当自保，不与物俱化。运龄从此长，尘缘顿消谢。
铨琐
方岳（宋代）

绿渍苔痕蚀断碑，摩挲名字笑衰迟。
云寒昨夜人何似，雨锁重门春不知。
莫倚离骚堪仆命，从来造物亦儿痴。
转头十五年前话，独立东风举似谁。
偈
司空图（唐代）

人若憎时我亦憎，逃名最要是无能。

后生乞汝残风月，自作深林不语僧。
客舍听雨
朱熹（宋代）

沈沈苍山郭，暮景含馀清。春霭起林际，满空寒雨生。

投装即虚馆，檐响通夕鸣。遥想山斋夜，萧萧木叶声。
拟古十二首
李白（唐代）

青天何历历，明星如白石。
黄姑与织女，相去不盈尺。
银河无鹊与，非时将安适。
闺人理纨素，游子悲行役。
瓶冰知冬寒，霜露欺远客。
客似秋叶飞，飘飖不言归。
别后罗带长，愁宽去时衣。
乘月托宵梦，因之寄金徽。

高楼入青天，下有白玉堂。
明月看欲堕，当窗悬清光。
遥夜一美人，罗衣沾秋霜。
含情弄柔瑟，弹作陌上桑。
弦声何激烈，风卷绕飞梁。
行人皆踯躅，栖鸟起回翔。
但写妾意苦，莫辞此曲伤。
愿逢同心者，飞作紫鸳鸯。

长绳难系日，自古共悲辛。
黄金高北斗，不惜买阳春。
石火无留光，还如世中人。
即事已如梦，后来我谁身。
提壶莫辞贫，取酒会四邻。
仙人殊恍惚，未若醉中真。

清都绿玉树，灼烁瑶台春。
攀花弄秀色，远赠天仙人。
香风送紫蕊，直到扶桑津。
取掇世上艳，所贵心之珍。
相思传一笑，聊欲示情亲。

今日风日好，明日恐不如。
春风笑于人，何乃愁自居。
吹箫舞彩凤，酌醴鲙神鱼。

千金买一醉，取乐不求馀。
达士遗天地，东门有二疏。
愚夫同瓦石，有才知卷舒。
无事坐悲苦，块然涸辙鱼。
运速天地闭，胡风结飞霜。
百草死冬月，六龙颓西荒。
太白出东方，彗星扬精光。
鸳鸯非越鸟，何为眷南翔。
惟昔鹰将犬，今为侯与王。
得水成蛟龙，争池夺凤凰。
北斗不酌酒，南箕空簸扬。

世路今太行，回车竟何托。
万族皆凋枯，遂无少可乐。
旷野多白骨，幽魂共销铄。
荣贵当及时，春华宜照灼。
人非昆山玉，安得长璀错。
身没期不朽，荣名在麟阁。

月色不可扫，客愁不可道。
玉露生秋衣，流萤飞百草。
日月终销毁，天地同枯槁。
蟪蛄啼青松，安见此树老。
金丹宁误俗，昧者难精讨。
尔非千岁翁，多恨去世早。
饮酒入玉壶，藏身以为宝。

生者为过客，死者为归人。
天地一逆旅，同悲万古尘。
月兔空捣药，扶桑已成薪。
白骨寂无言，青松岂知春。
前后更叹息，浮荣安足珍。

仙人骑彩凤，昨下阆风岑。
海水三清浅，桃源一见寻。
遗我绿玉杯，兼之紫琼琴。
杯以倾美酒，琴以闲素心。
二物非世有，何论珠与金。
琴弹松里风，杯劝天上月。
风月长相知，世人何倏忽。

涉江弄秋水，爱此荷花鲜。
攀荷弄其珠，荡漾不成圆。
佳人彩云里，欲赠隔远天。
相思无由见，怅望凉风前。

去去复去去，辞君还忆君。
汉水既殊流，楚山亦此分。
人生难称意，岂得长为群。
越燕喜海日，燕鸿思朔云。
别久容华晚，琅玕不能饭。
日落知天昏，梦长觉道远。
望夫登高山，化石竟不返。
今度生日赠之
葛一龙（明代）

燕子檐花黄鸟枝，鸳鸯溪水碧天丝。
连宵挈酒临高阁，几寺分灯看古碑。
草圣独传章帝法，画山偏妒汉宫眉。
今年闰喜逢新夏，添得春眠一月迟。
苦雨无聊偶忆随园秦淮风景为诗二章分寄家兄存斋陆甥豫庭 其二
袁树（清代）

此日秦淮日正长，绿杨红袖影双双。月明歌管常无夜，水长镫船直并窗。

家里小山藏古洞，渡头花片扑春缸。潮生潮落翻新句，流得诗情入大江。
无衣
佚名（先秦）

岂曰无衣？与子同袍。王于兴师，修我戈矛。与子同仇！
岂曰无衣？与子同泽。王于兴师，修我矛戟。与子偕作！
岂曰无衣？与子同裳。王于兴师，修我甲兵。与子偕行！
赏花夜归图
李东阳（明代）

江南三月花满城，城南城北堪游行。马啼冲晓踏春去，日暮归来空复情。

溪桥系马纡春步，绿遍苍苔旧时路。醉眼低迷杨柳烟，春衣坐湿蔷薇露。

重门曲槛花阴阴，李径桃蹊深复深。手持红烛候归路，应见儿童知赏心。

赏心自少今已老，每忆花枝被花恼。寄语高林宿鸟知，明朝莫更催归早。
百年歌
陆机（魏晋）

三十时。行成名立有令闻。
力可扛鼎志干云。食如漏巵气如熏。
辞家观国综典文。高冠素带焕翩纷。
酒将炙奈乐何。清酒将炙奈乐何。